和蘇進之同遊烏奴山告成寺
作者：韋驤
朝代：宋

paragraphs: 長風掠疏林，殘葉何悽悽。
浮雲带遠山，半壓愁眉低。
縱遊烏奴寺，乃在嘉陵西。
嘉陵清且湍，依約剡中溪。
十月未成梁，傍舟祛挈提。
篙工上下手，往往咍州犂。
繫纜即肩舁，踏石避角圭。
詰屈上嵯峨，恍若登雲梯。
下視飛鳥背，仰聽驚猿啼。
參差列佳境，畫幅展不齊。
崢嶸樓殿雄，勢欲凌烟霓。
香穗暗金像，嵐光映璇題。
寶函發神翰，熣燦壁與奎。
聖言遠如天，至理豈易稽。
洗目幸榮觀，詎止徒攀躋。
四座敬無譁，寂默桃李蹊。
遺韶動衆聽，司南警羣迷。
兹辰尤樂只，併合又将暌。
鵬摶九萬程，鷦鷯一枝棲。
其適固均耳，安中養天倪。